CELEX: 32020R0003
Language: da
Date: 2019-08-28 00:00:00
Title: Kommissionens delegerede forordning (EU) 2020/3 af 28. august 2019 om fastsættelse af en udsmidsplan for venusmuslinger (Venus spp.) i visse italienske territorialfarvande

6.1.2020   
               
               
                  DA
               
               
                  Den Europæiske Unions Tidende
               
               
                  L 2/1
               
            
         KOMMISSIONENS DELEGEREDE FORORDNING (EU) 2020/3
         af 28. august 2019
         om fastsættelse af en udsmidsplan for venusmuslinger (Venus spp.) i visse italienske territorialfarvande
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 6, og
         under henvisning til Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 1967/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005 (2), særlig artikel 15, stk. 2,
         under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (3), særlig artikel 15a, og
         ud fra følgende betragtninger:
         
                     (1)
                  
                  
                     Målet med forordning (EU) nr. 1380/2013 er gradvis at eliminere udsmid i EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger, og i Middelhavet også for fangster af arter, der er omfattet af mindstemål.
                  
               
                     (2)
                  
                  
                     I henhold til artikel 15, stk. 1, litra d) i forordning (EU) nr. 1380/2013 gælder landingsforpligtelsen for fiskeriet efter demersale arter i Middelhavet senest fra den 1. januar 2017 for arter, som karakteriserer det pågældende fiskeri, og senest fra den 1. januar 2019 for alle andre arter.
                  
               
                     (3)
                  
                  
                     Kommissionen tillægges ved artikel 15, stk. 6, i forordning (EU) nr. 1380/2013 beføjelser til ved delegerede retsakter at vedtage udsmidsplaner for en periode på højst tre år, der kan fornys for en yderligere samlet periode på tre år, på grundlag af fælles henstillinger, som medlemsstaterne udarbejder i samråd med de relevante rådgivende råd. Udsmidsplanen kan indeholde de specifikationer, der er angivet i artikel 15, stk. 5, litra a)-e), i forordning (EU) nr. 1380/2013, herunder fastsættelse af bevarelsesmæssige mindstereferencestørrelser.
                  
               
                     (4)
                  
                  
                     Med henblik på at vedtage udsmidsplaner og for de arter, der er omfattet af landingsforpligtelsen, tillægges Kommissionen ved artikel 15a i forordning (EF) nr. 1967/2006 og artikel 15, stk. 2, i forordning (EU) 2019/1241 beføjelse til at fastsætte en bevarelsesmæssig mindstereferencestørrelse med det formål at sikre beskyttelse af unge marine organismer. Ifølge disse artikler kan de bevarelsesmæssige mindstereferencestørrelser, hvor det er hensigtsmæssigt, afvige fra de størrelser, der er fastsat i bilag III til samme forordning, og, efter at artikel 32 i forordning (EU) 2019/1241 er trådt i kraft, fra de størrelser, der er fastsat i bilag IX til forordning (EU) 2019/1241.
                  
               
                     (5)
                  
                  
                     Ved Kommissionens delegerede forordning.(EU) 2016/2376 (4) blev der fastsat en udsmidsplan for venusmuslinger (Venus spp.) i de italienske territorialfarvande fra den 1. januar 2017 til den 31. december 2019 som følge af en henstilling forelagt af Italien.
                  
               
                     (6)
                  
                  
                     Italien forelagde som den eneste medlemsstat med en direkte forvaltningsmæssig interesse i fiskeri efter venusmuslinger (Venus spp.) i de italienske territorialfarvande i GFCM's geografiske underområde 9, 10, 17 og 18, i overensstemmelse med proceduren i artikel 18 i forordning (EU) nr. 1380/2013, en ny fælles henstilling for Kommissionen om en udsmidsplan for bestanden af venusmuslinger (Venus spp.), efter at have hørt Det Rådgivende Råd for Middelhavet (MEDAC).
                  
               
                     (7)
                  
                  
                     De nye fælles henstillinger, der blev forelagt af Italien, blev vurderet af Den Videnskabelige, Tekniske og Økonomiske Komité for Fiskeri (STECF) på dens plenarmøde den 1.-5. juli 2019 (5).
                  
               
                     (8)
                  
                  
                     I den nye fælles henstilling foreslås det, at der anvendes en undtagelse begrundet i høje overlevelsesrater for venusmuslinger (Venus spp.) i det fiskeri, der udføres med hydrauliske skrabere i de italienske territorialfarvande i GFCM's geografiske underområde 9, 10, 17 og 18. Medlemsstaten forelagde videnskabelig dokumentation for at påvise de høje overlevelsesrater ved udsmid for venusmuslinger (Venus spp.) i nævnte fiskeri og overførte et videnskabeligt overvågningsprogram. Dokumentationen blev forelagt STECF, som konkluderede, at der kan forventes en betragtelig overlevelsesrate ved udsmid. STECF konkluderede også det, at det foreslåede videnskabelige overvågningsprogram sandsynligvis vil give pålidelige data og oplysninger, som vil gøre det muligt at vurdere virkningerne af udsmidsplanen. På baggrund af den vurdering er det hensigtsmæssigt, at denne forordning omfatter undtagelsen for en periode på tre år.
                  
               
                     (9)
                  
                  
                     I den nye fælles henstilling foreslås det desuden, at den reducerede bevarelsesmæssige mindstereferencestørrelse for venusmuslinger (Venus spp.), der er fastsat i delegeret forordning (EU) 2016/2376, fortsat bør finde anvendelse uanset bilag III til Rådets forordning (EF) nr. 1967/2006. STECF bemærkede, at den reducerede bevarelsesmæssige mindstereferencestørrelse stadig er større end den definerede størrelse ved kønsmodning, og at der ikke foreligger dokumentation, som peger på, at reduktionen af den bevarelsesmæssige mindstereferencestørrelse har haft en skadelig virkning på bestanden. STECF konkluderede, at anmodningen om, at den reducerede mindstestørrelse videreføres, forekommer at være rimelig. STECF konkluderede dog også, at det ikke er muligt fuldt ud at vurdere de tidligere og forventede fremtidige virkninger af den reducerede mindstestørrelse på udnyttelsesgraderne og bestandens biomasse. Der er derfor behov for yderligere undersøgelser og data om disse virkninger. Forordning (EU) 2019/1241, ved hvilken der er fastsat regionale tekniske foranstaltninger for Middelhavet i bilag IX, trådte i kraft den 14. august 2019 og indeholder ingen overgangsforanstaltninger, for så vidt angår proceduren for vedtagelse af delegerede retsakter om ændring af sådanne regionale tekniske foranstaltninger. Den fælles henstilling blev forelagt af Italien og vurderet af STECF, før forordning (EU) 2019/1241, og den indeholder derfor ingen henvisning til forordning (EU) 2019/1241. Ikke desto mindre finder Kommissionen i betragtning af disse særlige omstændigheder, at på grundlag af de oplysninger, som den har til rådighed på nuværende tidspunkt i den fælles henstilling og STECF's vurdering, synes der ikke at være elementer, som peger på, at den foreslåede reducerede bevarelsesmæssige mindstereferencestørrelse ikke skulle opfylde kravene til tekniske foranstaltninger i artikel 15 i forordning (EU) 2019/1241. På baggrund af ovenstående konklusioner er det hensigtsmæssigt kun at indrømme den undtagelse, der anmodes om, for ét år.
                  
               
                     (10)
                  
                  
                     De foranstaltninger, som den fælles henstilling omfatter, er i overensstemmelse med artikel 18, stk. 3, i forordning (EU) nr. 1380/2013.
                  
               
                     (11)
                  
                  
                     For at sikre passende kontrol med gennemførelsen af landingsforpligtelsen bør medlemsstaten udarbejde en liste over fartøjer, der er omfattet af nærværende forordning.
                  
               
                     (12)
                  
                  
                     Idet foranstaltningerne i denne forordning indvirker direkte på de økonomiske aktiviteter og planlægningen af EU-fartøjernes fangstsæson, bør forordningen træde i kraft umiddelbart efter offentliggørelsen.
                  
               
                     (13)
                  
                  
                     Den bør anvendes fra den 1. januar 2020 og have en varighed på tre år. Anvendelsen af en reduceret bevarelsesmæssig mindstereferencestørrelse for venusmuslinger (Venus spp.) på 22 mm bør begrænses til ét år —
                  
               VEDTAGET DENNE FORORDNING:
         
            Artikel 1
            Genstand og anvendelsesområde
            
               1.   Ved denne forordning fastsættes de nærmere bestemmelser for gennemførelsen af den landingsforpligtelse, der er fastsat ved artikel 15, stk. 1, i forordning (EU) nr. 1380/2013, i fiskeri efter venusmuslinger (Venus spp.), som udføres i visse italienske territorialfarvande.
            
            
               2.   Denne forordning finder anvendelse på de italienske territorialfarvande i Den Almindelige Kommission for Fiskeri i Middelhavets (GFCM's) geografiske underområde 9, 10, 17 og 18, som defineret i bilag I til Europa-Parlamentets og Rådets forordning (EU) nr. 1343/2011 (6).
            
         
         
            Artikel 2
            
               Undtagelse begrundet i høje overlevelsesrater for venusmuslinger (
               Venus
               spp.)
            
            
               1.   Den undtagelse begrundet i høj overlevelsesrate, der er omhandlet i artikel 15, stk. 4, litra b), i forordning (EU) nr. 1380/2013, finder anvendelse i de italienske territorialfarvande i GFCM's geografiske underområde 9, 10, 17 og 18 på fangster af venusmuslinger (Venus spp.) under den bevarelsesmæssige mindstereferencestørrelse, der tages med hydrauliske skrabere.
            
            
               2.   Ved udsmid af venusmuslinger (Venus spp.), som fanges i de tilfælde, som er omhandlet i stk. 1, genudsættes venusmuslingerne (Venus spp.) straks.
            
         
         
            Artikel 3
            Bevarelsesmæssig mindstereferencestørrelse
            
               1.   Uanset den bevarelsesmæssige mindstereferencestørrelse, der er fastsat i bilag IX til forordning (EU) 2019/1241, er den bevarelsesmæssige mindstereferencestørrelse for venusmuslinger (Venus spp.) de italienske territorialfarvande i GFCM's geografiske underområde 9, 10, 17 og 18 en samlet længde på 22 mm.
            
            
               2.   Størrelsen af venusmuslingerne (Venus spp.) måles i henhold til bilag IV til forordning (EU) 2019/1241.
            
         
         
            Artikel 4
            Fartøjsliste
            Via det sikre EU-websted for fiskerikontrol skal medlemsstatens myndigheder senest den 31. december 2019 forelægge Kommissionen en liste over fartøjer med tilladelse til at fiske efter venusmuslinger (Venus spp.) med hydrauliske skrabere i de italienske territorialfarvande i GFCM's geografiske underområde 9, 10, 17 og 18. Medlemsstatens myndigheder skal sørge for, at denne liste altid er ajourført.
         
         
            Artikel 5
            Ikrafttræden
            Denne forordning træder i kraft dagen efter offentliggørelsen i Den Europæiske Unions Tidende.
            Den finder anvendelse fra den 1. januar 2020 til den 31. december 2022.
            Artikel 3 anvendes dog indtil den 31. december 2020.
         
         
            Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
            Udfærdiget i Bruxelles, den 28. august 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 354 af 28.12.2013, s. 22.
         
            (2)  EUT L 198 af 25.7.2019, s. 105.
         
            (3)  EUT L 409 af 30.12.2006, s. 11.
         
            (4)  Kommissionens delegerede forordning (EU) 2016/2376 af 13. oktober 2016 om fastsættelse af en udsmidsplan for venusmuslinger (Venus spp.) i de italienske territorialfarvande (EUT L 352 af 23.12.2016, s. 48).
         
            (5)  https://stecf.jrc.ec.europa.eu/plen1902
         
            (6)  Europa-Parlamentets og Rådets forordning (EU) nr. 1343/2011 af 13. december 2011 om visse bestemmelser for fiskeri i aftaleområdet for GFCM (Den Almindelige Kommission for Fiskeri i Middelhavet) og om ændring af Rådets forordning (EF) nr. 1967/2006 om forvaltningsforanstaltninger til bæredygtig udnyttelse af fiskeressourcerne i Middelhavet (EUT L 347 af 30.12.2011, s. 44).